Eesti FBgrupid jagavad Valgevene diktaatori jutupunkte – Propastop
07.06.2021
Propastop on kirjutanud Facebooki gruppidest Eestis, mis on administreeritud kremlimeelsete aktivistide poolt. Need grupid esitlevad end reeglina tavaliste mitteideoloogiliste kogukondadena, kuid levitavad selle kattevarju all aktiivselt Venemaa režiimi propagandat.
Tundsime huvi, kuidas käsitlevad need grupid Valgevene teemasid. Kas valdavalt venekeelsed grupiliikmed toetavad valgevenelaste vabaduspüüdeid? Või soositakse pigem diktaator Lukašenkot? Sobivaks võimaluseks asja uurida osutus Valgevene opositsiooni kõneisiku Svetlana Tsihhanovskaja visiit Tallinna ja kohtumine president Kersti Kaljulaidiga 31. mail 2021.
Grupid nagu Naša Estonija, Novosti Estonii, Tallintsõ, Dokole, Golos Russkoi Baltii jagavad kõik Tsihhanovskaja visiidi uudiseid. Reeglina on need Eesti venekeelsete meediakanalite lood, sisult neutraalsed ja tasakaalustatud. Kuid grupi administraatorid lisavad uudistele sageli iroonilisi kommentaare, mis määrab kogu edasise mõttevahetuse suuna. Teistel juhtudel jagatakse Kremli propagandasaitidelt nagu Sputnik Meedia või RuBaltic pärit lugusid, mis on juba kallutatud vaatenurgast kirjutatud.
Gruppides võib täheldada püüdu põimida uudisesse kohalikke lõhestavaid teemasid. Näiteks seostatakse visiiti ühe põhilise propagandanarratiiviga “vene keele rääkijaid kiusatakse taga”. Mõnes grupis püütakse juhtumile lisada juriidilist konteksti, küsides, kas Eestil on üldse õigust Tsihhanovskaja vastu võtta.
Tsihhanovskaja vaenamisega segunevad ka Eesti konservatiivide levitatud rünnakud Eesti presidendi vastu, kommentaarid mõlema naise kohta on sarnased. Näiteks sobib väljaande “Stolitsa” peatoimetaja Aleksandr Tšaplõgin, kes demonstreerib oma ajakirjandusliku sõltumatust irooniliste meemidega Eesti presidendist.
Tõele au andes satub gruppidesse kommenteerima ka inimesi, kes toetavad Tsihhanovskajat. Nemad saavad aga vihase rünnaku osaliseks, peksupoisteks, kelle peal kõlakambri peajoone hoiakuid kinnistada.
Kokkuvõtteks võib öelda, et Valgevene opositsiooni demokraatiapüüded kõnealustes gruppides küll toetust ei saa, ehkki ühise keeleruumi põhjal võiks seda ju eeldada. Kremlimeelsete aktivistide hallatud kogukonnad toetavad hoopis Venemaa jutupunkte, kus Tsihhanovskajat kujutatakse isikuna, kes kavandab Lääne toel ebaseaduslikku võimuhaaramist kodumaal. Nii võibki öelda, et opositsiooni vaenamisega toetavad Eesti venekeelsed grupid Valgevene diktaatorit.
Pildid: kuvatõmmised postitustest.